বিয়েবাড়িতে নাচগানের মাঝেই আত্মঘাতী বিস্ফোরণ! খাইবার পাখতুনখোয়ায় নিহত ৫

ওয়েব ডেস্ক: হাসি, গান আর বিয়ের আনন্দ মুহূর্তে বদলে গেল রক্তাক্ত বিভীষিকায়। পাকিস্তানের (Pakistan) খাইবার পাখতুনখোয়া প্রদেশে (Khyber Pakhtunkhwa) একটি বিয়েবাড়িতে আচমকা আত্মঘাতী বিস্ফোরণে প্রাণ হারিয়েছেন অন্তত পাঁচ জন। আহত প্রায় ২৫ জন। শুক্রবার সন্ধ্যায় এই মর্মান্তিক ঘটনা ঘটে ডেরা ইসমাইল খান জেলায়। বিস্ফোরণের নেপথ্যে তেহরিক-ই-তালিবানের হাত থাকতে পারে বলে সন্দেহ করছে প্রশাসন (Suicide blast during wedding ceremony)।

পুলিশ সূত্রে জানা গিয়েছে, বিস্ফোরণটি ঘটে সরকার-সমর্থিত শান্তি সংগঠনের প্রধান নুর আলম মেহসুদের বাড়িতে। সেখানে চলছিল বিয়ের অনুষ্ঠান। নাচগান ও খানাপিনায় ব্যস্ত ছিলেন অতিথিরা। সেই সময় আচমকা এক জন আত্মঘাতী হামলাকারী বিস্ফোরণ ঘটায়। প্রবল শব্দে কেঁপে ওঠে এলাকা, ভেঙে পড়ে বাড়ির একাংশের ছাদ। ধ্বংসস্তূপের নিচে আটকে পড়েন বহু মানুষ। ঘটনাস্থলে ছুটে আসে পুলিশ ও দমকল বাহিনী। আহতদের উদ্ধার করে দ্রুত হাসপাতালে ভর্তি করা হয়।

আরও পড়ুন: ইরানের দিকে মার্কিন নৌবহর! যে কোনও হামলাকেই যুদ্ধ হিসেবে দেখবে তেহরান

ডেরা ইসমাইল খান জেলা পুলিশের আধিকারিক সাজ্জাদ আহমেদ সাহিবজ়াদা বিস্ফোরণের বিষয়টি নিশ্চিত করেছেন। হাসপাতাল সূত্রে খবর, আহতদের মধ্যে কয়েক জনের অবস্থা আশঙ্কাজনক। ফলে মৃতের সংখ্যা আরও বাড়তে পারে বলে আশঙ্কা করা হচ্ছে।

প্রশাসন জানিয়েছে, নিহতদের মধ্যে রয়েছেন এক জন তথাকথিত ‘ভাল তালিব’—যে জঙ্গিরা আত্মসমর্পণ করেছে, পাকিস্তানে তাদের এই নামে ডাকা হয়। এছাড়াও নিহত হয়েছেন শান্তি কমিটির সদস্য ও নেতা ওয়াহিদুল্লা মেহসুদ ওরফে জিগরি মেহসুদ। এই কারণেই হামলার নেপথ্যে তেহরিক-ই-তালিবানের হাত থাকতে পারে বলে মনে করছেন তদন্তকারীদের একাংশ।

যদিও এখনও পর্যন্ত কোনও জঙ্গি সংগঠন এই হামলার দায় স্বীকার করেনি। গোটা এলাকা ঘিরে তল্লাশি শুরু হয়েছে। উল্লেখ্য, সাম্প্রতিক বছরগুলিতে খাইবার পাখতুনখোয়ায় একাধিক বার শান্তি কমিটির সদস্যদের লক্ষ্য করে হামলা চালিয়েছে তেহরিক-ই-তালিবান। ফলে ফের রক্তাক্ত এই হামলায় পাকিস্তানের অভ্যন্তরীণ নিরাপত্তা নিয়ে নতুন করে উদ্বেগ বাড়ল।

The post বিয়েবাড়িতে নাচগানের মাঝেই আত্মঘাতী বিস্ফোরণ! খাইবার পাখতুনখোয়ায় নিহত ৫ first appeared on KolkataTV.

The post বিয়েবাড়িতে নাচগানের মাঝেই আত্মঘাতী বিস্ফোরণ! খাইবার পাখতুনখোয়ায় নিহত ৫ appeared first on KolkataTV.